รัฐบาลไทย-ข่าวทำเนียบรัฐบาล-ธอส. ออกมาตรการ 7 พักชำระเงินต้นและดอกเบี้ย 6 เดือน สำหรับลูกค้า SMEs ผู้ประกอบการแฟลต/อพาร์ทเม้นท์ และผู้ประกอบการพัฒนาโครงการที่อยู่อาศัย [กระทรวงการคลัง]
วันจันทร์ที่ 27 เมษายน 2563
ธอส. ออกมาตรการ 7 พักชําระเงินต้นและดอกเบี้ย 6 เดือน สําหรับลูกค้า SMEs ผู้ประกอบการแฟลต/อพาร์ทเม้นท์ และผู้ประกอบการพัฒนาโครงการที่อยู่อาศัย [กระทรวงการคลัง]
ธอส. ออกมาตรการ 7 พักชําระเงินต้นและดอกเบี้ย 6 เดือน สําหรับลูกค้า SMEs ผู้ประกอบการแฟลต/อพาร์ทเม้นท์ และผู้ประกอบการพัฒนาโครงการที่อยู่อาศัย ล่าสุดมีลูกค้าลงทะเบียนเข้าทั้ง 6 มาตรการแล้วถึง 381,911 ล้านบาท
ธนาคารอาคารสงเคราะห์ เผยจํานวนลูกค้าลงทะเบียนแจ้งความประสงค์เข้า 6 มาตรการ เพื่อลดภาระค่าใช้จ่ายบรรเทาผลกระทบจากปัญหา COVID-19 ณ วันที่ 25 เมษายน 2563 เวลา 17.30 น. แล้วจํานวนถึง 380,682 บัญชี วงเงินกู้ 381,911 ล้านบาท ล่าสุดเปิดตัวมาตรการที่ 7 พักชําระเงินต้นและดอกเบี้ย ระยะเวลา 6 เดือน เดือน สําหรับลูกค้า SMEs ผู้ประกอบการแฟลต/อพาร์ทเม้นท์ และผู้ประกอบการพัฒนาโครงการที่อยู่อาศัย (Pre Finance) ที่มีวงเงินกู้ไม่เกิน 100 ล้านบาท ลงทะเบียนแจ้งความประสงค์เข้ามาตรการผ่านทาง www.ghbank.co.th ตั้งแต่วันที่ 27 เมษายน – 31 พฤษภาคม 2563 พร้อมประกาศลดภาระให้กับลูกค้าที่ลงทะเบียนเข้ามาตรการที่ 5 เพิ่มเติม โดยเลื่อนระยะเวลาชําระค่าเบี้ยต่ออายุกรมธรรม์ประกันอัคคีภัย ประจําปี 2563 เป็นระหว่างวันที่ 1 ส.ค. - 15 พ.ย. 63
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) กล่าวว่า ตามที่ ดร.อุตตม สาวนายน รัฐมนตรีว่าการกระทรวงการคลัง และคณะกรรมการธนาคาร โดยนายปริญญา พัฒนภักดี ประธานกรรมการธนาคาร ได้มีนโยบายให้ ธอส. แบ่งเบาภาระค่าใช้จ่ายให้แก่ลูกค้าของธนาคารที่ได้รับผลกระทบจากปัญหาการแพร่ระบาดของไวรัสโคโรนา (COVID-19) ด้วยการจัดทํา “โครงการ ธอส. ช่วยคนไทย ร่วมสร้างชาติ” ผ่าน 6 มาตรการที่ครอบคลุมลูกค้ากลุ่มผู้มีรายได้น้อยและปานกลางของธนาคารทั้งสถานะบัญชีปกติ สถานะ NPL หรืออยู่ระหว่างทําข้อตกลงประนอมหนี้ หรือสถานะบัญชีดอกเบี้ยผิดนัด หรือสถานะกฎหมาย ในทุกสาขาอาชีพรวมถึงกลุ่มบุคลากรทางการแพทย์และผู้ปฏิบัติงานที่เกี่ยวเนื่องในด้านสาธารณสุข โดย ณ วันที่ 25 เมษายน 2563 เวลา 17.30 น. พบว่ามีลูกค้าลงทะเบียนแจ้งความประสงค์เข้าทั้ง 6 มาตรการ เป็นจํานวนถึง380,682 บัญชี วงเงินกู้ 381,911 ล้านบาท และเพื่อเป็นการขยายความช่วยเหลือบรรเทาภาระค่าใช้จ่ายแก่ลูกค้าของธนาคารให้ครอบคลุมมากยิ่งขึ้น ล่าสุดคณะกรรมการธนาคารเมื่อวันที่ 24 เมษายน 2563 ได้มีมติเห็นชอบให้จัดทํา มาตรการที่ 7 พักชําระเงินต้นและดอกเบี้ย ระยะเวลา 6 เดือน สําหรับลูกค้า SMEs ผู้ประกอบการแฟลต/อพาร์ทเม้นท์ และผู้ประกอบการพัฒนาโครงการที่อยู่อาศัย(Pre Finance) ที่มีวงเงินกู้ไม่เกิน 100 ล้านบาท (วงเงินสินเชื่อรวมทั้งกลุ่มธุรกิจของลูกค้าที่มีกับธนาคารไม่เกิน 100 ล้านบาท) มีสถานะบัญชีปกติ และทํานิติกรรมภายในวันที่ 22 เมษายน 2563 ภายหลังจากการพักชําระหนี้ให้กลับไปใช้อัตราดอกเบี้ย ตามเงื่อนไขของสัญญาเดิมโดยไม่ถือว่าเป็นการผิดนัดชําระหนี้หรือเสียประวัติข้อมูลเครดิต เพื่อให้ผู้ประกอบการ SMEs มีเงินทุนและสภาพคล่องเพียงพอในการดําเนินธุรกิจและรักษาการจ้างงาน ส่วนดอกเบี้ยที่พักชําระไว้ ธนาคารได้แบ่งเบาภาระค่าใช้จ่ายในการชําระให้แก่ลูกค้า แบ่งเป็นกรณีสินเชื่อแฟลต ให้พักชําระดอกเบี้ยได้อีก 12 เดือน จากนั้นให้ทยอยชําระดอกเบี้ยที่พักชําระไว้ภายใน 24 เดือน หรือ 36 เดือน ตามความสามารถในการชําระหนี้ของลูกหนี้ ส่วนกรณีสินเชื่อพัฒนาโครงการ (Pre Finance) ให้ชําระในช่วงท้ายของสัญญากู้เงิน ลงทะเบียนแจ้งความประสงค์เข้ามาตรการผ่านทาง www.ghbank.co.th ตั้งแต่วันที่ 27 เมษายน – 31 พฤษภาคม 2563
นอกจากนี้ สําหรับลูกค้าที่ลงทะเบียนแจ้งความประสงค์เข้า มาตรการที่ 5 พักชําระเงินต้นและดอกเบี้ยเป็นระยะเวลา 4 เดือน ซึ่งธนาคารจะยกดอกเบี้ยที่พักชําระให้ลูกค้าเมื่อสิ้นสุดระยะเวลากู้ตามสัญญา ซึ่งเป็นมาตรการที่มีลูกค้าลงทะเบียนมากที่สุดถึง 197,907 บัญชี วงเงินกู้ 180,595 ล้านบาท ล่าสุดธนาคารยังให้สิทธิ์ในการเลื่อนระยะเวลาชําระค่าเบี้ยต่ออายุกรมธรรม์ประกันอัคคีภัย ประจําปี 2563 ซึ่งจะครบกําหนดการคุ้มครองตามกรมธรรม์เดิมในวันที่ 30 เมษายน 2563 โดยเลื่อนการชําระจากเดิมระหว่างวันที่ 1-31 พฤษภาคม 2563 ไปเป็นระหว่างวันที่ 1 สิงหาคม - 15 พฤศจิกายน 2563 และลูกค้าจะยังคงได้รับความคุ้มครองต่อเนื่องในช่วงที่ธนาคารให้สิทธิ์เลื่อนระยะเวลาชําระค่าเบี้ยต่ออายุกรมธรรม์
ขณะเดียวกันธนาคารยังอํานวยความสะดวกให้กับลูกค้าที่เคยแจ้งความประสงค์เข้ามาตรการที่ 5 พร้อมกับกดยอมรับข้อตกลงของมาตรการไปแล้ว หากต้องการยกเลิกหรือเปลี่ยนกลับไปผ่อนชําระตามเงื่อนไขของสัญญาเงินกู้เดิมเนื่องจากรายได้ไม่ได้รับผลกระทบจากปัญหา COVID-19 ให้สามารถกดยกเลิกมาตรการที่ 5 ได้ด้วยตัวเองผ่าน Application : GHB ALL โดยไม่ต้องเดินทางไปที่สาขาภายในวันที่ 28 เมษายน 2563 เท่านั้น ทั้งนี้ เมื่อกดยกเลิกมาตรการที่ 5 แล้วจะไม่สามารถเข้ามาตรการอื่นๆ ของโครงการ ธอส. ช่วยคนไทย ร่วมสร้างชาติ ได้ในภายหลัง ส่วนลูกค้าที่ลงทะเบียนแจ้งความประสงค์เข้ามาตรการที่ 5 แล้ว ต้องกดยอมรับข้อตกลงของมาตรการผ่าน Application : GHB ALL จึงถือเป็นการลงทะเบียนเข้ามาตรการโดยสมบูรณ์ และหลังจากปฏิบัติตามข้อตกลงของมาตรการแล้ว ธนาคารจะยกดอกเบี้ยที่พักชําระไว้ทั้ง 4 เดือน ในงวดสุดท้ายของสัญญากู้ต่อไป สอบถามรายละเอียดหรือติดตามข้อมูลข่าวสารของธนาคารเพิ่มเติมได้ที่ศูนย์ลูกค้าสัมพันธ์ (Call Center) โทร 0-2645-9000 Facebook Fanpage ธนาคารอาคารสงเคราะห์ และ www.ghbank.co.th